OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Vlada Združenega kraljestva je 29. marca 2017 uradno obvestila Evropski svet, da namerava Združeno kraljestvo izstopiti iz Evropske unije (EU), katere država članica je trenutno. Pričakuje se, da od 30. marca 2019 Združeno kraljestvo ne bo več država članica EU.

Posledice izstopa Združenega kraljestva iz EU presegajo dvostranski odnos med EU in Združenim kraljestvom, zlasti glede obveznosti v skladu s Sporazumom o ustanovitvi Svetovne trgovinske organizacije (STO). EU in Združeno kraljestvo sta prvotni članici STO. Ko je Evropska skupnost leta 1994 sprejela Sporazum o STO in mnogostranske trgovinske sporazume, je bil seznam koncesij in obveznosti, ki je bil Splošnemu sporazumu o carinah in trgovini iz leta 1994 (GATT 1994) priložen za Evropske skupnosti (seznam EU v okviru STO), s tem samodejno priložen tudi za Združeno kraljestvo. Seznam EU tako vsebuje obveznosti, ki veljajo tudi za Združeno kraljestvo kot članico STO. Kar zadeva EU, se bodo njene koncesije za blago še naprej uporabljale na njenem ozemlju, vendar pa bodo za obstoječe količinske zaveze EU, zlasti tarifne kvote, zaradi izstopa Združenega kraljestva iz EU potrebne določene prilagoditve.

Sedanje količine tarifnih kvot EU, vezanih na STO, za kmetijske, ribiške in industrijske proizvode so bile določene na podlagi dejstva, da je Združeno kraljestvo država članica in del navedenega trga EU. Te tarifne kvote se uporabljajo za celoten trg EU, vključno z Združenim kraljestvom. Zato je treba upoštevati, da seznam EU v okviru STO za Združeno kraljestvo ne bo več veljal po njegovem izstopu iz EU ali najpozneje po 31. decembru 2020, če bodo začele veljati prehodne določbe, glede katerih so se v okviru sporazuma o izstopu dogovorili pogajalci EU in Združenega kraljestva.

Prilagoditev tarifnih kvot EU, vezanih na STO, pomeni, da začne porazdelitev obstoječih količin med Združenim kraljestvom in EU veljati na datum, na katerega seznam EU v okviru STO za Združeno kraljestvo ne velja več.

V interesu ohranjanja jasnosti in predvidljivosti v mnogostranskem trgovinskem sistemu sta EU in Združeno kraljestvo 11. oktobra 2017 vsem članicam STO poslala skupni dopis, v katerem sta navedla glavne utemeljitve in načela, predvidene za to porazdelitev. Nato sta se EU in Združeno kraljestvo s svojimi glavnimi trgovinskimi partnericami v okviru STO na odprt in pregleden način dejavno posvetila tej temi.

EU bo morala v skladu s členom XXVIII GATT 1994 voditi pogajanja z nekaterimi zadevnimi članicami STO, da bi se seznam EU v okviru STO, kadar vsebuje količine tarifnih kvot, spremenil s porazdelitvijo teh tarifnih kvot. V ta namen Komisija Svetu hkrati prilaga priporočilo, ki ga spremlja osnutek pogajalskih smernic, da se Komisiji podeli pooblastilo za začetek pogajanj z zadevnimi članicami STO. Nadaljevala se bodo pogajanja z zadevnimi članicami STO, za katere je bilo ugotovljeno, da imajo interese glede dostopa na zadevni trg, kot je določeno v členu XXVIII GATT 1994 (ki so zainteresirane kot glavne ali pomembne dobaviteljice ali imajo prednostno pogajalsko pravico), v okviru posameznih tarifnih kvot. Pričakuje se, da bo Združeno kraljestvo izvedlo potrebne postopke z namenom določitve lastnega seznama koncesij in obveznosti, priloženega GATT 1994, vključno s porazdelitvijo količinskih zavez.

Glede na časovni okvir, v katerem bo treba ta pogajanja izvesti, ni mogoče izključiti, da se nekatera od teh pogajanj s posameznimi članicami STO v skladu s členom XXVIII GATT 1994 v zvezi z eno ali več tarifnimi kvotami ne bodo zaključila s sporazumom v obveznem roku, preden seznam EU v okviru STO preneha veljati za Združeno kraljestvo. Zato je treba zagotoviti, da lahko EU v primeru, ko takšen sporazum ni sklenjen, vseeno nadaljuje s porazdelitvijo tarifnih kvot s spremembo tarifnih koncesij STO ter da se Komisiji podelijo potrebna pooblastila za posledično spremembo zadevnih določb EU o uvedbi in izvajanju zadevnih tarifnih kvot.

Za zagotovitev skladnost tega postopka z obveznostmi EU na podlagi Sporazuma o STO in zlasti člena XXVIII GATT 1994 bi morala ta porazdelitev temeljiti na obstoječih trgovinskih tokovih v okviru vsake tarifne kvote za zadnje reprezentativno obdobje. Uporabiti bi bilo treba dosleden pristop k vsem tarifnim kvotam, med drugim v zvezi s podatki in metodologijo. Pomembno je, da se v skladu z odstavkom 2 člena XXVIII GATT 1994 ohranijo obstoječe splošne ravni dostopa na trg EU in Združenega kraljestva, ki so na voljo drugim članicam STO.

Komisija je pri predlogu porazdelitve zadevnih tarifnih kvot uporabila jasno in objektivno metodologijo, ki je bila dogovorjena skupaj z Združenim kraljestvom. Najprej je bil določen delež uporabe vsake posamezne tarifne kvote za Združeno kraljestvo. Delež uporabe (v %) je delež Združenega kraljestva pri skupnem uvozu v EU v okviru tarifnih kvot v zadnjem reprezentativnem triletnem obdobju (2013–2015). Ta delež uporabe se je nato uporabil za celotno predvideno količino tarifnih kvot za določitev deleža Združenega kraljestva za dano tarifno kvoto. Delež EU je preostanek zadevnih tarifnih kvot. To pomeni, da se skupna količina posamezne tarifne kvote ni spremenila (tj. količina za EU27 = trenutna količina za EU28 – količina za Združeno kraljestvo). Osnovni podatki so bili pridobljeni iz podatkovne zbirke Quota2 za tarifne kvote, s katerimi upravlja GD TAXUD, in iz podatkovne zbirke informacijskega sistem za kmetijske trge (AMIS) za tarifne kvote, s katerimi upravlja GD AGRI.

Kadar za določeno tarifno kvoto v referenčnem obdobju trgovina ni bila ugotovljena, sta se za določitev deleža uporabe za Združeno kraljestvo uporabila dva alternativna pristopa. Kadar obstaja druga tarifna kvota s popolnoma enako opredelitvijo proizvoda, se je delež uporabe navedene enake tarifne kvote uporabil za tarifno kvoto brez ugotovljene trgovine v referenčnem obdobju. Kadar tarifna kvota z enakim poimenovanjem proizvoda ne obstaja, se je formula za izračun deleža uporabe uporabila za uvoz v EU v ustreznih tarifnih postavkah izven tarifne kvote.

Po pristopu Hrvaške k EU je bil 13. marca 2018 podpisan sporazum med EU in Novo Zelandijo na podlagi člena XXIV.6 GATT, ki trenutno še čaka na odobritev Evropskega parlamenta, preden ga Svet lahko sklene. S tem sporazumom bi se tarifna kvota za „Ovčje ali kozje meso, sveže, ohlajeno ali zamrznjeno“, ki je dodeljena Novi Zelandiji (zaporedna številka 092013), povečala za 135 t in bi tako znašala 228 389 t, ustrezna prihodnja količina za EU-27 pa bi znašala 114 184 t.

•Skladnost z veljavnimi predpisi s področja zadevne politike

Ta pobuda je v skladu s tekočimi ukrepi EU za pripravo na urejen izstop Združenega kraljestva iz EU, zlasti s skupnim dopisom med EU in Združenim kraljestvom v zvezi s članstvom v STO z dne 11. oktobra 2017.

•Skladnost z drugimi politikami Unije

Kot je navedeno zgoraj.

2.PRAVNA PODLAGA, SUBSIDIARNOST IN SORAZMERNOST